OBH 2524/1997.
Az állampolgári jogok országgyűlési biztosának jelentése
Előadó: dr.Kiss László

Az eljárás megindulása:	
	A panaszos azért fordult az állampolgári jogok országgyűlési biztosához, mert állítása szerint fiát 1986-ban holttá nyilvánították, de ezt a tényt nem tudja elfogadni. A beadvány  alapján az állampolgári jogok országgyűlési biztosáról szóló 1993. évi LIX. törvény 17. § (1) bekezdésére tekintettel vizsgálatot rendeltem el.

Érintett alkotmányos jog:
Jogállamiság, jogbiztonsághoz való jog (Alk. 2 .§ (1)bek. )

Alkalmazott jogszabályok:
39/1974. (XI. 1.) MT rendelet a rendőrségről (Hatályon kívül: 1994:XXXIV. Tv.)
BH1993. 263. A rendkívüli haláleset esetén lefolytatandó eljárást befejező határozat közigazgatási döntés, amely bíróság által felülvizsgálható [1957. évi IV. tv. (Áe.) 3. § (3) bek., 42. § (1) bek., 72. § (1) bek., 1972. évi II. tv. 64. § (3) bek., 39/1974. (XI. 1.) MT r. 7. § d) pont, 1/1990. (I. 10.) BM r. 244. pont, 11/1983. (IX. 22.) EüM–BM–IM r.].

23/1994. (X. 26.) BM rendelet az eltűnt személyek felkutatásának és a rendkívüli halálesetek kivizsgálásának rendjéről
1. § (1) E rendelet szabályai szerint kell eljárni a Magyarországon eltűnt személy felkutatására, a Magyarországon bekövetkezett rendkívüli haláleset kivizsgálására, és a Magyarországon fellelt ismeretlen holttest azonosítására irányuló eljárásban.
2. § (1) Az eltűnt személy felkutatásáról, valamint a rendkívüli haláleset kivizsgálásáról bejelentésre vagy hivatalból a rendőrség gondoskodik.
(2) A rendőrség eljárására – az e rendeletben, illetőleg az elintézési határidő tekintetében a Kormány rendeletében meghatározott eltérésekkel – az államigazgatási eljárás általános szabályairól szóló 1957. évi IV. törvény szabályait kell alkalmazni.
4. § (1) E rendelet alkalmazásában rendkívüli az olyan halál, amelynek természetes módon való bekövetkezését a körülmények kétségessé teszik, különösen, ha
b) baleset okozta vagy ennek gyanúja merül fel, és a halál bekövetkezésével összefüggésben a felelősség vizsgálata szükséges;
15. § (2) Rendkívüli haláleset kivizsgálására irányuló eljárásban az eljárást befejező határozatot meg kell küldeni
a) az elhalttal közös háztartásban élt, vagy ennek hiányában az ismert legközelebbi hozzátartozójának, illetőleg az eltemetésére kötelezhető személynek;

A vizsgálat megállapításai:
	Az ügyben megkeresett Hajdú-Bihar megyei Rendőr-főkapitányság adatai alapján a következőket állapítottam meg:
	F. I. - a panaszos fia - 1986. július 21-én kb. 21.30 órakor a Nyírábrány állomásról Debrecen állomásra közlekedő személyvonat által okozott halálos vasúti balesetben halt meg.
	A Debreceni Rendőrkapitányság Bűnüldözési Alosztálya által folytatott 4/228/1986. sz. eljárás során bűncselekményre vagy öngyilkosságra utaló nyomot nem találtak, ugyanakkor megállapították, hogy F. I. a baleset idején súlyosan ittas állapotban volt. Az elhaltnál megtalálták értékeit, készpénzét és iratait. Az iratokon kívül a holttest azonosítására a volt menyasszonya és még egy - az elhaltat életében jól ismerő - személy felismerése alapján került sor. Mindezek alapján megalapozatlan a panaszosnak az a gyanúja, hogy a részére bemutatott, majd később eltemetett személy nem az ő fia lett volna. Nem helytálló a panaszos által használt holttá nyilvánításra utaló kifejezés sem, tekintve, hogy fia nem tűnt el és kétséget kizáróan a baleset következtében, a megállapított időpontban halt meg.
	A panaszos a fia halálesetével kapcsolatos rendőrségi határozatot többször megpanaszolta. A Hajdú-Bihar megyei Főügyészség is megvizsgálta a haláleset ügyében folytatott rendőri eljárást, de abban kifogásolható mulasztást nem talált.
	A haláleset óta eltelt hosszú időre tekintettel az eljárás iratanyaga már nem szerezhető be, mert azokat 1996-ban - 10 évvel az esemény után - selejtezték.
	A fentiek alapján a vizsgálat megállapította, hogy az ügyben eljáró hatóság a baleset idején hatályos jogszabály szerint járt el, az ügyfelet a határozat kézbesítésével megállapításairól tájékoztatta, az ügyben mulasztás vagy más jogsértés nem történt. Az országgyűlési biztos intézkedésére sem szükség, sem lehetőség nincs, figyelemmel az esemény óta eltelt hosszú időre. A vizsgálatot alkotmányos visszásság hiányában lezárom.

Budapest, 1998. július 16.

Gönczöl Katalin